Kampvegter vir seediere verloor stem ná beroerte | Netwerk24
Kampvegter vir seediere verloor stem ná beroerte
Deur Jackie Kruger 24 Julie 2019 07:37
'n Mosselbaaise vrou wat as "die stem vir stemlose seediere" beskryf word, het haar eie stem verloor ná 'n beroerte op 2 Julie.
Tersia Marais, uitvoerende hoof van die seedierbewaringsorganisasie Smart, sterk in Kaapstad aan ná 'n beroerte.Foto: Facebook
Tersia Marais (57), uitvoerende hoof van Stranded Marine Animal Rescue Team (Smart), 'n organisasie in Mosselbaai in die Suid-Kaap wat hom vir die redding en bewaring van seediere beywer, sterk by 'n familielid in Kaapstad aan nadat sy Maandag uit die Groote Schuur-hospitaal ontslaan is.
Marais, dr. Frans de Graaff, 'n veearts van Hartenbos, en Anton Dellemijn, tans 'n raadslid van die Mosselbaai-munisipaliteit, het Smart in 2015 op die been gebring.
Die organisasie hanteer strandings van seediere soos walvisse en dolfyne aan die Mosselbaaise kus en is ook by ander bewaringsprojekte betrokke.
Denise Lloyd, 'n jare lange vriendin, sê hoewel Marais helder van verstand is, is haar spraak aangetas en sukkel sy om te skryf. Sy sê stres het vermoedelik die beroerte veroorsaak.
Marais het haar eie geld gebruik om Smart aan die gang te kry en het as vryskut-fotograaf en -joernalis 'n inkomste verdien.
Wense vir Marais se beterskap het op Smart se Facebook-blad ingestroom, onder andere van Monique Best, wat in Maart vanjaar as Mej. Planeet 2019 in Kambodja gekroon is, en Demi-Leigh Nel-Peters, voormalige Mej. Heelal, 'n oudleerling van die Hoërskool Outeniqua in George.